Shito-ryu

Shito-ryu (糸東流, shitōryū) ye una escuela o estilu de Kárate fundáu pol maestru okinawense Kenwa Mabuni (摩文仁 賢和, Mabuni Kenwa) en 1931.

 Historia 

Sensei Kenwa Mabuni nació en 1889 en Shuri, una población daquella na contorna de Naha, actual capital d'Okinawa. Mabuni yera descendiente en 17 xeneración del famosu guerreru Oni Ufugusuku Kenyu.Hokama, Tetsuhiro. “100 Masters of Okinawan Karate”. Ozata Print, Okinawa, 2005. Quiciabes por mor del so físicu feble, a los 13 años empecipió a deprender Shuri-te col llexendariu maestru Anko Itosu (1813-1915). Mabuni dio-y xera al entrenamientu dellos años, deprendiendo munchos kates col so gran maestru. Por exemplu foi Itosu (maestru tamién, ente otros, de Choki Motobu, Gichin Funakoshi y Chotoku Kyan) el primeru en desendolcar los kates Pinan, que derivaben escurque de l'antigua forma Kusanku.

Ún de los sos meyores amigos, Chojun Miyagi (cofundador del Goju-ryu), presentó a Mabuni a otro de los grandes d'aquella dómina: Kanryo Higaonna. Mabuni escomenzó a deprender el Naha-te con esti maestru. Anque Itosu y Higaonna enseñaben un estilu "duru-blandiu" d'"Okinawa-te", los sos métodos y intenciones yeren estremaos enforma: el plan d'estudios d'Itosu incluyía téuniques reutes y potentes, como se ve nos kates "Naifanchi" y "Bassai", mientres que'l programa d'Higaonna sorrayaba los movimientos circulares y los métodos de combate más curtios, como se ve nos kates "Seipai" y "Kururunfa". El Shito-ryu céntrase hasta güei en dambos tipos de téuniques, dures y blandies.

Como homenax a los sos maestros, Mabuni llamó “Escuela de Shito” al so estilu. D'esta miente:

糸, Shi: Ye'l primer kanji del nome “Itosu”. Representa la enseñanza del maestru Anko Itosu.
東, Tō: Ye'l primer kanji del nome “Higaonna”. Representa la enseñanza del maestru Kanryo Higaonna.
流, Ryū: Escuela o estilu.

Poro, Shito-ryu vien significar la xuntura del estilu Shuri-te d'Anko Itosu col estilu Naha-te de Kanryo Higaonna.
Carauterístiques téuniques

Por aciu de la influyencia de los maestros Anko Itosu y Kanryo Higaonna, danse en Shito-ryu les siguientes formes de trabayu:

Shuri: téunica rápida, con posiciones naturales y movimientos direutos.
Naha: téunica fuerte, con posiciones más fites y movimientos circulares.
Tomari: mezcla d'entrambes, xunto con movimientos fluyíos y sentíos.

Poro esisten nel estilu kates de Shuri-te, de Naha-te y de Tomari-te.

Les posiciones avecen ser naturales, nin mui altes nin mui baxes. Sicasí son de cutiu más baxes nes defenses que nos ataques, como se ve claramente nos kates. Les distintes posiciones úsense en toles direiciones, coordinando, nos movimientos, l'aición de los cadriles y el restu'l cuerpu cola execución de la téunica. La respiración suel ser "natural" nel trabayu de Shuri-te, "natural" y "nogare" (abdominal sin contraición) nel de Tomari-te, y "natural", "ibuki" (abdominal con contraición y espiración sonora) o "ibuki nogare" nel trabayu de Naha-te.

Dientro de les posiciones carauterístiques del Shito-ryu tán:

Zenkutsu dachi 
Sanchin dachi 
Namiheiko dachi
Kokutsu dachi 
Neko ashi dachi 
Shiko dachi
Shuru ashi hi dachi
Motto dachi / Heiko dachi
Kosa dachi

Les téuniques de defensa avecen ser de mano abierta, con un percorríu curtiu, y execútense normalmente a 45 graos (agarres). Hai tamién delles defenses de mano zarrada, pero éstes busquen cenciellamente evitar el contautu col rival oponiendo d'esmenu fuercia contra fuercia. Los ataques y contrataques suelen ser de puñu zarráu con percorríu curtiu y rápidu, en xeneral arreblagando reuto. Les téuniques de mano y pierna empobínense de cutiu a nivel corporal chudan (troncu) y gedan (de la vería a la rodiya), anque nos entrenamientos trabáyase tamién a nivel jodan (cabeza), y en saltu (tobi).

Aparte de los kates y el kihon trabáyase muncho en pareyes, por exemplu realizando aplicaciones de kumite con control continuu del adversariu hasta finar con un contrataque calteniendo, inclusive, el control en suelu. Trabáyase tamién el control mental, al envís de tresnar los nervios pa situaciones desavezaes o de peligru, entrenando los reflexos, l'axilidá (tanto física como mental) y la rapidez d'inmovilizar al adversariu lo más rápido posible, o torgar temporalmente los sos sentíos o articulaciones calcando con una fuercia y ángulu determinaos nun puntu concretu.

Siguidamente inclúise una rellación d'“armes” corporales utilizaes, ente otres menos importantes, nel estilu Shito-ryu:

Seiken: parte de los nudiellos del puñu zarráu.
Dai-Kento: nudiellos mayores del puñu zarráu.
Sho-Kento: nudiellos menores del puñu zarráu.
Kentsui: "martiellu" de la mano.
Uraken: parte posterior de los nudiellos del puñu zarráu.
Nukite: pica de los deos.
Shuto: “sable” o cantu de la mano.
Shotei: base de la palma abierta.
Ippon Ken: puñu zarráu nel que sobresal el segundu nudiellu del deu índiz.
Urashuto: “sable” de la mano pela parte opuesta al “shuto”.
Haito: parte ente la base del pulgar y la base del índiz.
Hira Basami: parte llateral del deu índiz.
Yubi Basami: índiz y pulgar en forma de tixeres.
Koken: güesu de la moñeca;
Hiji: coldu.
Hiza: rodiya.
Kakato: calcañu.
Kasokutei: parte d'embaxo'l calcañu.
Haisoku: parte del empeine más cercana a la caniella.
Jo-haisoku: parte del empeine más cercana a les dedes.
Jo-sokutei (Koshi): “bola del pie”, parte anterior de la planta del pie cerca de les dedes.
Sokuto: “sable” o cantu del pie.
Kote: antebrazu.

Arriendes de les téuniques de defensa clásiques del kárate, el Shito-ryu poseye otra mena de téuniques menos típiques, como son:

Gyaku waza: Control del adversariu. 
Nage waza: Téuniques de proyeición y barríos.
Shime waza: Téuniques d'estrangulamientu. 
Kansetsu waza: Téuniques de torcedura.
Katame waza: Téuniques d'inmovilización.

Kata

La siguiente ye una llista de kates agrupaos por nivel según s'estudien davezu:

Kates Básicos

Taikyoku Shodan
Junino Kata
Pinan Shodan- Heian Nidan
Pinan Nidan- Heian Shodan
Pinan Sandan- Heian Sandan
Pinan Jondan- Heian Jondan
Pinan Godan- Heian Godan
Chi No Kata/Gekisai Dai Ichi
Gekisai Dai Ni
Sinsei Dai Ichi
Sinsei Dai Ni

1er Dan

Mioyo
Juroku
Matsumura no Rohai
Bassai dai
Tensho
Aoyagi/Seiryu
Saifa
Jitte

2u Dan 

Naifanchin I y II
Sanchin
Seienchin
Ananko
Kosokun dai
Seisan
Bassai sho
Jion

3er Dan

Naifanchin III
Kosokun sho
Jiin
Niseishi
Sepai
Shimpa
Matsumura no Bassai
Wanshu

4u Dan

Shiho kosokun
Chintei
Soochin
Chinto
Sanseiru
Tomari no Wanshu

5u Dan

Annan
Shisoochin
Unsu
Kururunfa
Tomari no bassai
Paiku

6u Dan

Gojushiho
Heiku
Nipaipo
Haffa
Hakkaku
Suparimpei
Chatanyara no Kushanku

Derivaciones

Tres la muerte de Kenwa Mabuni desendolcáronse otres escueles de Shito-ryu, pola mor quiciabes de que la muerte d'un fundador trai normalmente un discutiniu al rodiu de quién va asocede-y como cabezaleru, o quiciabes porque munchos maestros que van apruciendo deciden camudar l'estilu y creen nueves sucursales.

Les derivaciones más importantes del Shito-ryu son:

 Shitokai (糸東会): Una de les dos derivaciones que reclamen una llinia de descendencia direuta del Shito-ryu. Nel 1960 un estudiante de Mabuni, Manzo Iwata, fundó la Nihon Karatedo Kai oriental en Tokiu, y el fíu de Mabuni, Kenei, fundó la Nihon Karatedo Kai occidental n'Osaka. Les dos rames amestáronse en 1964, creando la Federación Xaponesa de Karatedo Shitokai , que, tres la muerte de Manzo Iwata (1993) convirtióse en Federación Mundial de Karatedo Shito-ryu . Dirixóla'l presidente Ken Sakio (alumnu de Choki Motobu y de Kenwa Mabuni) ente 1993 y 2004. Actualmente presídela Tokyo Hisatomi, un estudiante de Mabuni.Tokyo Hisatomi en shitokai.com
 Seito Shito-ryu: Seito Shito-ryu (“El verdaderu” Shito-ryu) ye un estilu promovíu pola Asociación Internacional Karatedo Shito-ryu, y ye la otra de les dos rames que reivindiquen una llinia de descendencia direuta de Kenwa Mabuni. Fundólu'l fíu de Kenwa Mabuni, Kenzo, que lu dirixó hasta la so muerte nel 2005, y aguaño pertenez a la fía de Kenzo, Tsukasa Mabuni.
 Shukokai (修交会): Fundólu en 1949 Chojiro Tani, alumnu de Kenwa Mabuni. Esti estilu, y les sos derivaciones, representen la versión Tani-ha del Shito-ryu.
 Itosu-kai(糸洲会): Fundada'l 1 de marzu de 1940 como "Shito-ryu Karate Sakagami Dojo" en Kawanishi, prefeutura de HyogoCurtia historia del Itosu-ryu Karatedo en karatedo.co.jp/itosu-kai, pol estudiante de Kenwa Mabuni Ryusho Sakagami (1915-1993). El 2 de xineru de 1952 convirtióse nel 3er Soke (cabezaleru supremu de la escuela) del Itosu-ha, n'homenax a Itosu y Mabuni, y oficialmente llamó a la organización "Japan Karatedo Itosu-kai", y en 1969 llamó "Itosu-ryu" al estilu. La rama diríxela güei'l fíu de Ryusho, Sadaaki Sakagami, 4u Soke del Itosu-kai.
 Seishinkai (聖心会): Fundáu por Kosei Kokuba, alumnu de Kenwa Mabuni y de Choki Motobu, nel 1943 n'Osaka. Esta escuela representaba n'orixe'l Shito-ryu de Motobu, pero yá nun reivindica esta llinia de descendencia.

 Referencies 

Enllaces esternos

World Shito-ryu Karate-Do Federation 
Páxina oficial de Shito-Kai
Hestoria del Shito-ryu 
Real Federación Española de Kárate
Federación Asturiana de Kárate y Disciplines Asociaes

Categoría:Kárate